**Құрметті ата-аналар, мұғалімдер, оқушылар!**

Еліміздің өркениетке жету жолында оған тұғыр боларлықтай ұрпақ оқыту, тәрбиелеу ісін жаңа сапалық өзгерістер деңгейіне көтеру - заман талабы.

«Халықты халықпен, адамды адаммен теңестіретін - білім» деп заңғар жазушы М. Әуезов айтқандай, егемен елдің келешегі кемел білім мен ұлағатты тәрбиеге байланысты.

Білім беру мазмұнында болып жатқан өзгерістер, білім беру мақсаттарының  алмасуы, оның дамытушылық сипаттарының бекітімді, жаңа форматты оқытуға көшуі мұғалімдерден шығармашылық жұмысты, сапалы білімді және кәсібилікті талап етеді.

Баланың бойындағы табиғат берген ерекше қабілетті, дарындылықты тани білу, оның әрі қарай дамуына бағыт-бағдар беру әр мұғалімнің міндеті десек те болады.

Қазақтың бес арысының бірі, қазақ тұңғыш романының авторы Міржақып Дулатов қазақ арасында көбіне көзге түспей, түссе де еленбей жүрген ғылым-білімге, өнерге зерек, дарынды балаларды оқытып тәрбиелеудің мәні жайында сөз ете келіп, «Туысында қанша зеректік болса да – ғылымсыз, тәрбиесіз кемеліне жетпейді» - деп түйіндейді.

Білікті ұстаз оқушының жас ерекшелігіне сай оқу мүмкіндігін анықтап, шығармашылық жұмыстармен толықтырып отырады. Ізденіспен жасалған әр сабақта оқушы мұғалім әрекетіне ілесіп, нәтижелі жетістікке жетіп отырғанын байқамай да қалады. Мұғалімнің атқарған еңбегінің жемісі осында. Қазіргі заманға сай оқытудың жаңа технологияларын тиімді қолданып, күнделікті сабақтарда шығармашылықпен пайдаланып отырса, нәтижесін берері сөзсіз.

Әрине мұғалім еңбегінің нәтижесі шәкірттерінің әр түрлі байқаулардан, конкурстардан, оқулар мен пән олимпиадаларынан жүлделі орын алуымен өлшенеді.

«Ұстазсыз шәкірт тұл» демекші ұстаздардан алған білімі мен еңбектің арқасында бірнеше нәтижелерге қол жеткіздік. Бірнешеуін атап өтсем, биылғы жылдың өзінде мектеп оқушылары: математика пәнінен өткен "Алтын түлек" олимпиадасынан, Қалалық «Әбіш оқулары», «Мұқағали оқулары», "Мағжан оқулары", «Әлихан Бөкейхан- Тәуелсіздік жолында» атты ІІ ғылыми практикалық конференциясынан, "Жас шежіреші-2022" байқауынан, «Алтынсарин Альянс» мектептері арасында облыстық “Ыбырай оқулары” байқауынан, «Балқаш қаласының 85 жылдығына, Ұлы Жеңістің 77 жылдығына» арналған "АЛАУ" қалалық әскери – спорттық ойындарынан, "Жас құтқарушы" олимпиадасынан, «Батыр баба - Ақжолтай» атты «Жас Сарбаз» клубтары арасында қалалық саптық байқауынан бірнеше жүлделі орындар алды.

Әрине мұның барлығы Сіздердің еңбектеріңіз құрметті мұғалімдер, қадірлі оқушылар! Және құрметті ата-аналар Сіздердің қолдауларыңыз! Сіздерге шығармашылық табыс, отбасыларыңызға бақыт, шарқау шабыт, талапты да талантты оқушыларыңыз көп болсын деп тілеймін!